ปัจจัยความเสี่ยง

บริษัทฯ มีการประเมินความเสี่ยงของธุรกิจโดยคณะกรรมการบริหารของบริษัทฯ
พร้อมทั้งกำหนดมาตรการเพื่อลดความเสี่ยงที่อาจจะเกิดขึ้น ดังต่อไปนี้

1.ความเสี่ยงด้านราคาและการขาดแคลนวัตถุดิบหลักในประเทศ

ดิน&หิน เป็นวัตถุดิบหลักของบริษัทฯ ที่มีแหล่งผลิตในประเทศ
จนถึงปัจจุบันยังไม่มีปัญหาในเรื่องขาดแคลนปริมาณเนื่องจากมีแหล่งผลิตหลายแห่งที่ยังมีปริมาณมากพอใชัได้อีกนานและไม่มีปัญหาในเชิงราคา
เพราะบริษัทฯ ได้สั่งซื้อวัตถุดิบจากผู้ผลิตหลายราย ทำให้มีความคล่องตัวในการต่อรองราคา

2.ความเสี่ยงจากความผันผวนของราคาวัตถุดิบนำเข้า

ราคาวัตถุดิบโลกยังมีความผันผวนสูง เนื่องมาจากการเปลี่ยนแปลงทางเศรษฐกิจ
และภัยทางธรรมชาติ
บริษัทฯต้องนำเข้าสีเคลือบซึ่งเป็นวัตถุดิบหลักที่ใช้ในกระบวนการผลิตที่จะส่งผลกระทบต่อธุรกิจทั้งในเชิงบวกและเชิงลบ
ทำให้บริษัทฯต้องติดตามประเมินสถานการณ์อย่างใกล้ชิด
พร้อมทั้งกำหนดกลยุทธ์ในการบริหารความเสี่ยงทั้งเรื่องราคาและอัตราแลกเปลี่ยนที่เหมาะสม
โดยบริษัทฯได้ดำเนินการลดต้นทุนการผลิตควบคู่กับพิจารณาต้นทุนทางการเงินอย่างต่อเนื่อง
ตลอดจนปรับปรุงกระบวนการผลิต เพื่อให้ใช้วัตถุดิบทดแทนที่มีราคาต่ำกว่าเดิมได้

3.ความเสี่ยงจากราคาต้นทุนพลังงาน

การที่ก๊าซธรรมชาติซึ่งเป็นเชื้อเพลิงหลักในการผลิตกระเบื้องเซรามิกมีความผันผวนตามราคาน้ำมันเตา
ส่งผลให้ต้นทุนการผลิตสินค้าเบี่ยงเบนจากที่ประมาณการไว้
แต่บริษัทฯมีนโยบายปรับปรุงกระบวนการผลิตเพื่อลดต้นทุนการใช้พลังงานทั้งปริมาณการใช้ก๊าซธรรมชาติและไฟฟ้าให้ลดลงอย่างต่อเนื่อง

4. ความเสี่ยงจากการเพิ่มขึ้นของต้นทุนค่าขนส่ง

เนื่องจากสินค้าของบริษัทฯ เป็นสินค้าหนักและมีโอกาสแตกเสียหายง่าย ดังนั้น
ต้นทุนการขนส่งไปยังร้านลูกค้าจึงเป็นต้นทุนหลักส่วนหนึ่ง จากวิกฤตพลังงานในปี 2550
ซึ่งมีผลต่อเนื่องถึงกลางปี 2551 ส่งผลโดยตรงต่อต้นทุนการขนส่งที่เพิ่มขึ้นอย่างต่อเนื่อง
แต่ในช่วงปลายปี 2551 เกิดวิกฤตเศรษฐกิจการเงินโลก
ราคาน้ำมันโลกกลับมีราคาลดลงอย่างรุนแรงส่งผลให้ราคาน้ำมันในประเทศลดลงอย่างต่อเนื่องจนถึงปลายปี
2552 ซึ่งมีผลให้ต้นทุนค่าขนส่งระหว่างปี 2552 ลดลง
แต่เนื่องจากบริษัทใช้นโยบายว่าจ้างผู้รับเหมาขนส่งจากภายนอกหลายราย
จึงสามารถต่อรองราคาที่เหมาะสม
โดยกำหนดอัตราค่าขนส่งให้ปรับขึ้นลงได้ตามราคาน้ำมันดีเซลแต่ละช่วงราคาเท่านั้น

5. ความเสี่ยงด้านการบริหารการเงินและอัตราแลกเปลี่ยน

เนื่องจากบริษัทฯ ไม่มีเงินกู้ ดังนั้นจึงไม่มีความเสี่ยงเรื่องอัตราดอกเบี้ย
จะมีเล็กน้อยในเรื่องการนำเข้าวัตถุดิบ เครื่องจักร และอุปกรณ์ที่ใช้ในการผลิตสินค้า
และหนี้ทางการค้าในธุรกรรมปกติที่มีการสั่งซื้อจากต่างประเทศอย่างสม่ำเสมอ ทำให้บริษัทฯ
อาจมีความเสี่ยงจากความผันผวนของอัตราแลกเปลี่ยนเงินตราต่างประเทศได้
ซึ่งบริษัทไม่ได้ทำการป้องกันความเสี่ยงจากอัตราแลกเปลี่ยนไว้ เนื่องจากเป็นช่วงเวลาระยะสั้น
และมีจำนวนเล็กน้อยไม่ใช่สาระสำคัญต่อบริษัทฯ

การบริหารความเสี่ยง

บริษัทฯ ได้จัดให้มีการวิเคราะห์ประเมินความเสี่ยงที่อาจเกิดขึ้นจากปัจจัยต่างๆข้างต้นดังนี้

1.  ระบบติดตามงาน

บริษัทฯ
มีการติดตามผลการดำเนินงานเพื่อเปรียบเทียบกับแผนงานและงบประมาณที่กำหนดไว้โดยกำหนดให้รายงานต่อคณะจัดการบริษัทฯทุกๆเดือน
และนำเสนอคณะกรรมการบริษัทฯ พิจารณาอย่างน้อยทุก 3 เดือน
หากข้อมูลจากรายงานผลงานเปรียบเทียบกับงบประมาณมีผลกระทบที่มีสาระสำคัญต่อผลการดำเนินงานโดยรวมของบริษัทฯ
ฝ่ายจัดการจะกำหนดให้มีการปรับปรุงแผนงานดังกล่าวได้เพื่อให้สอดคล้องกับสถานการณ์ที่เปลี่ยนแปลงไป
นอกจากนี้บริษัทฯ ยังมีสำนักงานตรวจสอบภายใน
ทำหน้าที่ตรวจสอบและประเมินความถูกต้องของการดำเนินงานในหน่วยงานต่างๆ
เปรียบเทียบกับแผนงาน งบประมาณ และระเบียบต่างๆที่กำหนดไว้
ผลการตรวจสอบให้ติดตามการปรับปรุงแก้ไขและรายงานต่อคณะกรรมการตรวจสอบภายในเวลาที่กำหนด
จากนั้นคณะกรรมการตรวจสอบจะรายงานผลการปฏิบัติงานให้คณะกรรมการบริษัทฯ
รับทราบทุกไตรมาส
โดยคณะกรรมการตรวจสอบมีหน้าที่สอบทานและให้ความเห็นต่อระบบการควบคุมภายในและรายงานทางการเงิน
เพื่อส่งเสริมให้บริษัทฯ มีระบบควบคุมภายในที่ดี

2.  ระบบรายงาน

ปัจจุบันบริษัทฯได้นำระบบสารสนเทศมาใช้อย่างแพร่หลาย
โดยมอบหมายให้ฝ่ายระบบงานและคอมพิวเตอร์ มีหน้าที่ดูแลระบบสารสนเทศของบริษัทฯ แต่ทั้งนี้
ให้ปฏิบัติตามพระราชบัญญัติว่าด้วยการกระทำความผิดเกี่ยวกับคอมพิวเตอร์ปี 2550 โดยบริษัทฯ
ได้มีการจัดการเกี่ยวกับการใช้งานเครือข่ายระบบคอมพิวเตอร์ของบริษัทฯ
อย่างเหมาะสมและมีประสิทธิภาพ
รวมทั้งจัดให้มีการป้องกันปัญหาที่อาจจะเกิดกับการใช้ระบบคอมพิวเตอร์ในลักษณะที่ไม่ถูกต้องตามพ.ร.บ.
ฉบับนี้และกฎหมายที่เกี่ยวข้อง ตลอดจนติดตามเหตุการณ์ต่างๆ
ที่มีโอกาสทำให้เกิดปัจจัยความเสี่ยงและทบทวนถึงประสิทธิภาพของมาตรการในการบริหารความเสี่ยงที่ได้กำหนดไว้
ทั้งนี้
เพื่อให้การบริหารความเสี่ยงของบริษัทฯมีประสิทธิภาพอันเป็นการลดผลกระทบที่อาจเกิดขึ้นกับบริษัทฯ